input: KOMISIJOS ĮGYVENDINIMO SPRENDIMAS
  2013 m. gruodžio 17 d.
  kuriuo įsteigiama Mažųjų ir vidutinių įmonių reikalų vykdomoji įstaiga ir panaikinami sprendimai 2004/20/EB ir 2007/372/EB
  (2013/771/ES)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (1), ypač į jo 3 straipsnį,
  kadangi:
  (1)
  Reglamentu (EB) Nr. 58/2003 Komisijai suteikiama teisė perduoti įgaliojimus vykdomosioms įstaigoms jos vardu ir atsakomybe įgyvendinti Sąjungos programą ar projektą arba jų dalį;
  (2)
  pavedant vykdomosioms įstaigoms programos įgyvendinimo užduotis siekiama sudaryti sąlygas Komisijai didžiausią dėmesį skirti pagrindinei veiklai ir funkcijoms, kurių ji negali deleguoti trečiosioms šalims neperleisdama veiklos, kurią vykdo minėtos vykdomosios įstaigos, kontrolės ir galutinės atsakomybės už ją;
  (3)
  kad su programos įgyvendinimu susijusias užduotis būtų galima perduoti vykdomajai įstaigai, būtina aiškiai atskirti programavimo etapus, t. y. Komisijos atliekamą politiniais sumetimais grindžiamų sprendimų priėmimą turint plačią veiksmų laisvę ir programos įgyvendinimą, kuris turėtų būti pavestas vykdomajai įstaigai;
  (4)
  Sprendimu 2004/20/EB (2) Komisija įsteigė Pažangios energetikos vykdomąją įstaigą (toliau - įstaiga) ir jai pavedė atsinaujinančiosios energijos ir energijos vartojimo efektyvumo srityse vykdomų Bendrijos veiksmų valdymą;
  (5)
  vėliau Sprendimu 2007/372/EB (3) Komisija pakeitė įstaigos įgaliojimus, kad įtrauktų naujų inovacijų, verslininkystės ir judumo srities projektų ir programų valdymą ir pakeistų jos pavadinimą į Konkurencingumo ir inovacijų vykdomąją įstaigą;
  (6)
  Sprendimu 2004/20/EB įsteigta įstaiga - įrodymas, kad konkrečių veiklos programų valdymą delegavę trečiosioms šalims jas parengę generaliniai direktoratai gali daugiausia dėmesio skirti politiniams tų programų aspektams. Dėl tebetaikomų ES biudžeto apribojimų ekonomiškiau užduotis perduoti vykdomajai įstaigai. Per du įstaigos tarpinius vertinimus paaiškėjo, kad ji iš esmės veikia gerai ir veiksmingai bei efektyviai vykdo jai pavestas iniciatyvas;
  (7)
  2011 m. birželio 29 d. Komunikate „Strategijos „Europa 2020“ biudžetas“ (4) Komisija pasiūlė visapusiškiau naudotis vykdomųjų įstaigų paslaugomis įgyvendinant pagal kitą daugiametę finansinę programą vykdysimas Sąjungos programas;
  (8)
  pagal Reglamento (EB) Nr. 58/2003 3 straipsnio 1 dalį atlikus sąnaudų ir naudos analizę (5) nustatyta, kad planuojamos išlaidos būtų 295 mln. EUR, palyginti su 399 mln. EUR, jei programą valdytų Komisija. Kalbant apie naudą, programos valdymą perdavus įstaigai tikimasi sutaupyti 104 mln. EUR, palyginti su scenarijumi, jei programą valdytų Komisija. Be to, suteikti aiškesni programų portfeliai labiau atitiks įstaigos pagrindinę kompetenciją ir profilį, o tai duos didelės kokybinės naudos. Iš analizės matyti, kad toje pačioje įstaigoje sutelkus Bendrosios mokslinių tyrimų ir inovacijų programos „Horizontas 2020“ (2014-2020 m.) (6) (toliau - programa „Horizontas 2020“), 2014-2020 m. įmonių konkurencingumo ir mažųjų bei vidutinių įmonių programos (7) (toliau - programa COSME) ir Aplinkos ir klimato politikos programos (8) (toliau - LIFE) valdymą bus užtikrintos jų sąsajos, bus paprasčiau jas valdyti ir bus sutaupyta lėšų. Be to, sutelkus visus programos „Horizontas 2020“ MVĮ priemonės aspektus, galimi naudos gavėjai galės naudotis vienu prieigos punktu ir bus užtikrintos nuoseklios paslaugos. Europos jūrų reikalų ir žuvininkystės fondo (9) (toliau - EJRŽF) suplanuoti integruotos jūrų politikos srities veiksmai ypač gerai atitinka dabartinį įstaigos profilį, grindžiamą inovacijomis ir konkurencingumu. Be to, ankstesnės programos „Marco Polo“ (2007-2013 m.) valdymą perdavus Inovacijų ir tinklų programų vykdomajai įstaigai, transporto infrastruktūros programų valdymas bus sutelktas minėtoje įstaigoje, todėl naudos gavėjai dėl finansavimo galės kreiptis į vieną prieigos punktą;
  (9)
  kad užtikrintų vykdomųjų įstaigų veiklos nuoseklumą, Komisija nustatydama naujus jų įgaliojimus, kiek įmanoma, padalijo veiklą pagal temines politikos sritis;
  (10)
  įstaigai turėtų būti pavesta valdyti programą LIFE, kuria pratęsiama ankstesnė programa „LIFE+“ - ją pagal 2007-2013 m. daugiametę finansinę programą valdo Komisija. LIFE valdymas apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija. LIFE projektams būdingas didelis vienodų ir standartizuotų operacijų skaičius;
  (11)
  įstaigai turėtų būti pavesta valdyti tam tikras dalis programos COSME, kuria pratęsiamos pagal Konkurencingumo ir inovacijų bendrąją programą (2007-2013 m.) (10) (toliau - KIP) vykdomos Verslininkystės ir inovacijų programos dalys, kurias šiuo metu iš dalies valdo įstaiga ir iš dalies pati Komisija. Programos COSME tam tikrų dalių valdymas, kuris bus perduotas įstaigai, apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija. Kai kurių programos COSME dalių projektams taip pat būdingas didelis vienodų ir standartizuotų operacijų skaičius;
  (12)
  įstaigai turėtų būti pavesta valdyti tam tikras integruotos jūrų politikos (IJP), kontrolės ir mokslinių rekomendacijų bei žinių srities EJRŽF dalis, kuriomis pratęsiami pagal 2007-2013 m. daugiametę finansinę programą Komisijos dabar valdomi panašūs veiksmai. EJRŽF valdymas apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija;
  (13)
  įstaigai turėtų būti pavesta valdyti šias programos „Horizontas 2020“ dalis:
  a)
  tam tikras II dalies „Pramonės pirmavimas“ dalis, kurių projektams būdingas didelis vienodų ir standartizuotų operacijų skaičius;
  b)
  tam tikras III dalies „Visuomenės uždaviniai“ dalis, kurių valdymas apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija;
  (14)
  įstaigai turėtų būti pavesta valdyti ankstesnius veiksmus, kurie jai jau perduoti kaip KIP dalis pagal 2007-2013 m. daugiametę finansinę programą: „Pažangi energetika Europai“, „Europos įmonių tinklas“, portalas „Jūsų Europa. Verslas“, Europos intelektinės nuosavybės teisių pagalbos tarnyba, Ekologinių inovacijų iniciatyva ir projektas „IPorta“;
  (15)
  įstaiga turėtų būti atsakinga už administracinės ir logistinės paramos paslaugų teikimą, pirmiausia tais atvejais, kai tokių paramos paslaugų centralizavimas leistų papildomai sutaupyti ir užtikrintų masto ekonomiją;
  (16)
  reikėtų įsteigti Mažųjų ir vidutinių įmonių reikalų vykdomąją įstaigą. Ji turėtų pakeisti Sprendimu 2004/20/EB su pakeitimais, padarytais Sprendimu 2007/372/EB, įsteigtą įstaigą ir perimti jos teises ir įsipareigojimus. Ji turėtų veikti laikydamasi Reglamente (EB) Nr. 58/2003 nustatytų bendrųjų įstatų;
  (17)
  todėl Sprendimai 2004/20/EB ir 2007/372/EB turėtų būti panaikinti ir išdėstytos pereinamojo laikotarpio nuostatos;
  (18)
  šiame sprendime nustatytos priemonės atitinka Vykdomųjų įstaigų komiteto nuomonę,
  PRIĖMĖ ŠĮ SPRENDIMĄ:
  1 straipsnis
  Įsteigimas
  Įsteigiama 2014 m. sausio 1 d. - 2024 m. gruodžio 31 d. veiksianti Mažųjų ir vidutinių įmonių reikalų vykdomoji įstaiga (toliau - įstaiga), ji pakeičia Sprendimu 2004/20/EB su pakeitimais, padarytais Sprendimu 2007/372/EB, įsteigtą vykdomąją įstaigą ir perima jos teises ir įsipareigojimus, o jos įstatai grindžiami Reglamentu (EB) Nr. 58/2003.
  2 straipsnis
  Vieta
  Įstaigos buveinė yra Briuselyje.
  3 straipsnis
  Tikslai ir užduotys
  1. Įstaigai pavedama įgyvendinti tam tikras dalis šių Sąjungos programų:
  a)
  2014-2020 m. įmonių konkurencingumo ir mažųjų bei vidutinių įmonių programos (COSME) (11);
  b)
  Aplinkos ir klimato politikos programos (LIFE) (2014-2020 m.) (12);
  c)
  Europos jūrų reikalų ir žuvininkystės fondo (EJRŽF) (13), įskaitant integruotą jūrų politiką (IJP), kontrolę ir mokslines rekomendacijas bei žinias;
  d)
  Bendrosios mokslinių tyrimų ir inovacijų programos „Horizontas 2020“ (14) (2014-2020 m.) II dalies „Pramonės pirmavimas“ ir III dalies „Visuomenės uždaviniai“ tam tikras dalis.
  Pirmoji pastraipa taikoma nuo šių programų įsigaliojimo dienos su sąlyga, kad jos įsigalios.
  2. Įstaigai pavedama įgyvendinti šiuos ankstesnius veiksmus pagal KIP:
  a)
  „Pažangi energetika Europai“;
  b)
  Ekologinių inovacijų iniciatyvą;
  c)
  „Europos įmonių tinklas“;
  d)
  portalą „Jūsų Europa. Verslas“;
  e)
  Europos intelektinės nuosavybės teisių pagalbos tarnybą;
  f)
  projektą „IPorta“.
  3. Įstaiga vykdo šias su 1 ir 2 dalyse minimų Sąjungos programų dalių įgyvendinimu susijusias užduotis:
  a)
  valdo tam tikrus arba visus programos įgyvendinimo etapus ir tam tikrus arba visus konkrečių projektų etapus, remdamasi Komisijos priimtomis susijusiomis darbo programomis, jei įgaliojimų suteikimo akte Komisija tam suteikė reikiamus įgaliojimus;
  b)
  nustato biudžeto pajamų ir išlaidų vykdymo priemones ir įgyvendina visus programai valdyti būtinus veiksmus, jei įgaliojimų suteikimo akte Komisija tam suteikė reikiamus įgaliojimus;
  c)
  padeda įgyvendinti programą, jei įgaliojimų suteikimo akte Komisija tam suteikė reikiamus įgaliojimus.
  4. Įstaiga gali būti atsakinga už administracinės ir logistinės paramos paslaugų teikimą programą įgyvendinančioms įstaigoms, jei taip nustatyta įgaliojimų suteikimo akte ir laikomasi tame akte nurodytų programų taikymo srities.
  4 straipsnis
  Skyrimo trukmė
  1. Valdymo komiteto nariai skiriami dvejiems metams.
  2. Direktorius skiriamas penkeriems metams.
  5 straipsnis
  Priežiūra ir ataskaitų teikimo reikalavimas
  Komisija prižiūri įstaigą, o ši, laikydamasi įgaliojimų suteikimo akte nustatytos tvarkos ir periodiškumo, reguliariai teikia jai pavestų programų ar jų dalių įgyvendinimo pažangos ataskaitą.
  6 straipsnis
  Veiklos biudžeto vykdymas
  Savo veiklos biudžetą įstaiga vykdo pagal Komisijos reglamento (EB) Nr. 1653/2004 (15) nuostatas.
  7 straipsnis
  Panaikinimas ir pereinamojo laikotarpio nuostatos
  1. Sprendimai 2004/20/EB ir 2007/372/EB nuo 2014 m. sausio 1 d. panaikinami. Nuorodos į panaikintus sprendimus laikomos nuorodomis į šį sprendimą.
  2. Įstaiga laikoma Sprendimu 2004/20/EB su pakeitimais, padarytais Sprendimu 2007/372/EB, įsteigtos vykdomosios įstaigos teisių perėmėja.
  3. Nepažeidžiant komandiruotų pareigūnų kategorijos peržiūros, numatytos įgaliojimų perdavimo akte, nuostatų, šiuo sprendimu nedaroma įtakos įstaigos darbuotojų, įskaitant jos direktorių, teisėms ir pareigoms.
  8 straipsnis
  Įsigaliojimas
  Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
  Jis taikomas nuo 2014 m. sausio 1 d.
  Priimta Briuselyje 2013 m. gruodžio 17 d.